På bare otte år er antallet af østarbejdere på dagpenge i Danmark steget voldsomt.

I april 2010 var der 850 østeuropæiske fuldtidsledige, som modtog dagpenge. I år er tallet oppe på 5.065 personer, hvilket er seks gange så mange.

Dermed er hver 14. dagpengemodtager i Danmark fra Østeuropa. Det viser nye tal fra Jobindsats.dk, som Fagbladet 3F har trukket.

- Flere udlændinge får øjnene op for det danske lønniveau og accepterer ikke længere lave lønninger. Desværre bliver mange af dem, som forlanger højere lønninger, skubbet ud og erstattet med arbejdere, der er villige til at modtage lavere løn, siger Jens Arnholtz, der er forsker ved Forskningscenter for Arbejdsmarkeds- og Organisationsstudier, FAOS.

Han kalder udviklingen “yderst bemærkelsesværdig”, for ledigheden falder i disse år, så der burde være rigeligt med arbejde til udlændinge.

Det ses også i tallene for danske dagpengemodtagere, der er styrtdykket i samme periode. Siden 2010 er der kommet 57.000 færre danskere på dagpenge, således at der i dag i alt er 60.800 danske dagpengemodtagere. Det er næsten en halvering.

3F: Nej til flere ledige østeuropæere

‘Østarbejderne tager hjem. Vi kan ikke få nok udenlandsk arbejdskraft.’

Sådan har advarslerne i lang tid lydt fra både arbejdsgivere og regeringen. Lige nu arbejder regeringen desuden på at lave nye tiltag, der skal gøre det lettere for arbejdsgivere at skaffe flere udenlandske hænder.

- Mon ikke der er arbejdsgivere og borgerlige politikere, der krummer tæer og dukker sig for søgelyset lige nu? Ønsker de virkelig at hente endnu mere arbejdskraft i udlandet for at parkere flere af dem på dagpenge i Danmark? Helt ærligt - vi skulle hellere i fællesskab gøre en ekstra indsats for at få flere af dem, vi allerede har, i job, hvad enten det er danskere, udenlandske ledige eller de mere end 11.000 unge, der ikke kan få en læreplads, siger Henning Overgaard, der er forbundssekretær hos 3F.

Dansk Byggeri: Ikke et problem

I vinters gik de økonomiske vismænd ud og argumenterede for, at der skal endnu flere udenlandske arbejdere til landet, hvis vi skal holde gang i økonomien.

Men de nye tal fra Styrelsen for Arbejdsmarked og Rekruttering understreger, at der allerede findes et stort andel af arbejdsløse østarbejdere i Danmark. Dansk Byggeri ser det dog ikke som et problem og vil gerne have flere til landet.

- Jeg synes ikke, at 5.000 østeuropæere på dagpenge er mange, så det er slet ikke et problem. Østarbejdere er en gigantisk overskudsforretning for det danske arbejdsmarked. Der skal nok blive brug for alle, og vi har stadig brug for mere udenlandsk arbejdskraft, siger Bo Sandberg, der er cheføkonom hos Dansk Byggeri.

Inden for det seneste år fandt 135.000 østarbejdere job i Danmark. Det er rekordmange.

Rumæner: Ingen vil ansætte mig

Rumænske Marius Negrean er uforstående overfor, at vismænd stadig anbefaler, at Danmark henter yderligere udenlandsk arbejdskraft til landet. Han har selv været på dagpenge fra januar til juni.

- Der er masser af job, men de vil jo ikke ansætte os. Danske arbejdsgivere vil enten have illegale folk, som de kan betale dårligt med kontanter, eller danskere, som de giver ordentlig løn, siger Marius Negrean.

LÆS OGSÅ: Ingen vil ansætte mig til ok-løn

- Hvis man ikke kan sikre ordentlige vilkår til os, som er her allerede, så forstår jeg ikke, hvorfor man vil have mere udenlandsk arbejdskraft, siger han.